
A V I Z 

asupra

Propunerii legislative pentru modificarea și completarea Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată în data de 6 martie 1945, precum și celor deportate în străinătate, ori constituite în prizonieri
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare cu Propunerea legislativă pentru modificarea și completarea Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată în data de 6 martie 1945, precum și celor deportate în străinătate, ori constituite în prizonieri, trimisă cu adresa nr. Plx. 259 din 9 iunie 2021, înregistrată la Comisia juridică, de disciplină şi imunităţi sub nr.4c-13/481 din 9 iunie 2021.

Camera Deputaților este Cameră decizională, în conformitate cu  dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaților, republicat.
Senatul, în calitate de primă Cameră sesizată, a respins inițiativa legislativă, în ședința din 7 iunie 2021.

Propunerea legislativă are ca obiect de reglementare modificarea și completarea art.5, 8 și 13-15 din Decretul-Lege nr.118/1990, inițiativa urmărind, potrivit expunerii de motive, restabilirea unei echități de natură morală și materială pentru cei care și-au sacrificat viața în închisorile și lagărele comuniste, pentru apărarea libertății, demnității și credinței străbune a poporului român.

În ședința desfășurată în sistem mixt din data de 9 septembrie 2021, potrivit art. 63 și 131 alin.(1)  din Regulamentul Camerei Deputaților, republicat, membrii Comisiei juridice, de disciplină și imunități au examinat inițiativa legislativă supusă avizării, expunerea de motive şi au avut în vedere avizul favorabil al Consiliului Legislativ, transmis prin adresa cu nr.180 din 6 aprilie 2021, și avizul negativ al Consiliul Economic si Social, transmis prin adresa cu nr.2436 din 16 martie 2021.
În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea favorabilă a inițiativei legislative.

În raport de obiectul și conținutul reglementării, propunerea legislativă face parte din categoria legilor ordinare.

